עומר בן-רובי

עומר בן-רובי (נולד ב-29 במאי 1976) הוא איש תקשורת וניהול, עורך ומגיש רדיו וטלוויזיה. הקים וניהל במשך שלוש שנים את תחנת הרדיו כאן ב' (רשת ב' החדשה). עמד בראש מחלקת השידורים והיה עורך חדשות ראשי בגלי צה"ל ומבכירי המנהלים בגלגלצ. תוכניות רדיו המזוהות עמו הן "ארון השירים היהודי", "הולך בחצות" ו"ציפורי לילה".

== ביוגרפיה ==
בן-רובי, תושב יפו, נולד בבת ים וגדל והתחנך ברעננה ובכפר סבא. סבו לאון בן-רובי, יליד סלוניקי, היה שופט הכדורגל הבינלאומי הראשון של ישראל.

את שירותו הצבאי עשה בן-רובי ככתב צבאי וכעורך בעיתון "במחנה". עם שחרורו ב-1998, החל לעבוד בגלי צה"ל כעורך חדשות ויומנים.

בשנת 2000 עבר ל"ידיעות אחרונות" כדי לסקר ככתב את תחום העבודה והרווחה.

ב-2001 שהה כשנה באנגליה, ושימש שם בתפקיד כתב גל"צ בלונדון. נוסף על כך כתב טורים לאתר "וואלה". ב-2002 מונה לתפקיד רכז הכתבים בגלי צה"ל.

ב-2004, במקביל לעבודתו בגל"צ כמגיש תוכניות לילה (שכללו שיחות עם מאזינים, שירי משוררים ומוזיקה ים תיכונית), היה בן-רובי עורך החדשות באתר ynet.

בשנת 2005 השתלב בערוץ 10, והיה בצוות העריכה של "דין וחשבון", תוכניתו של רינו צרור. לאחר מכן שימש במשך שנתיים כתב תרבות ובמאי כתבות בחדשות 10, והגיש פינת מוזיקה ים תיכונית בערוץ מוזיקה 24.

בשנת 2006 החל לעבוד בגלגלצ כסגנה של מנהלת התחנה, דלית עופר, ומ-2007 גם כמפיק הראשי של התחנה. בתקופה זו, ובמשך כשש שנים, הגיש בן-רובי בגל"צ את התוכנית "הולך בחצות", שהתמקדה במוזיקה ים תיכונית לגווניה השונים.

בשנים 2012–2013 שימש מ"מ ראש מחלקת האקטואליה ועורך החדשות הראשי בגל"צ, וכסגנה של מנהלת התוכניות בתחנה, מאיה להט-קרמן. ב-2014 מונה לעמוד בראש מחלקת השידורים של גל"צ, וניהל את המערך המקצועי להכשרת העיתונאים המתגייסים לשירות בתחנה.

במקביל לתפקידי הניהול, שמונה שנים ברציפות ולפחות פעם בשבוע, ערך בן-רובי והגיש את פינת "ארון השירים היהודי" בתוכנית "המילה האחרונה" עם עירית לינור וקובי אריאלי. מתחילת שנת 2015 נמנה עם צוות המגישים הקבוע של התוכנית "ציפורי לילה מוזיקליות", והשתתף בתוכנית הבוקר של קובי אריאלי בימי שישי בגל"צ.

באפריל 2016 דווח כי לאחר תשע שנים בהנהלת גל"צ וגלגלצ, הוא עוזב לטובת הקמתו של תאגיד השידור הישראלי.

ב-7 ביוני 2016 מונה כמנהל ההקמה והמנהל בפועל של "רשת ב'" החדשה בתאגיד. במאי 2019 הודיע על סיום תפקידו.

כיום הוא עורך ומגיש תוכניות תרבות ומוזיקה בתחנות הרדיו "רשת ב'", "כאן גימל" ו"כאן מורשת".
בספטמבר 2020 החל להגיש גם מבזקי חדשות בכאן 11, ומאז תחילת שנת 2021 הוא מגיש בערוץ את תוכנית הטלוויזיה השבועית "ארון השירים היהודי".

בן-רובי הוא בוגר תוכנית קרן מנדל ישראל למנהיגות ב"תרבות יהודית" לשנת 2020.

==חיים אישיים==
נשוי ליסמין ישבי, עורכת המוזיקה הראשית בגלגלצ, ואב לשניים.

==פרסים==
* בשנת 2009 זכה בפרס מפקד גלי צה"ל על התוכנית "אטרף פיוטים" (סיפורו של הפיוט המוזיקלי ומסעו מבתי הכנסת אל עולם הרוקנרול), אותה ערך והגיש יחד עם רינו צרור.
* בשנת 2010 זכה בציון לשבח מוועדת פרס מפקד גלי צה"ל על תוכניתו: "הולך בחצות – מחווה ל"נכון להיום", אלבום המופת של זוהר ארגוב".
* בשנת 2011 זכה בציון לשבח מוועדת פרס מפקד גלי צה"ל על התוכנית "דודו טסה והכוויתים" (סיפורם של סבו ואחי סבו של דודו, האחים סאלח ודאוד אל-כוויתי, מהמוזיקאים המשמעותיים בעיראק במאה ה-20) אותה ערך והגיש.

==קישורים חיצוניים==

* טובל וסרשטיין, [http://www.ishim.co.il/article.php?articleId=32 "מלחמה יומיומית, בלתי פוסקת", ראיון עם עומר בן-רובי] באתר אישים
* 
* 
* דודו כהן, [https://www.hidabroot.org/article/2645 עומר בן-רובי: "השנה בלונדון חיזקה אותי"], באתר הידברות, 4 בנובמבר 2013
* 
* 
* 
* 
* 
* 
* מנור בראון, [https://www.kan.org.il/podcast/item.aspx?pid=14042 פרק 39 | עזבתי את תפקיד מנהל רשת ב - כדי לבטל את ה"פושים" בטלפון], עומר בן-רובי באתר כאן
* 

==הערות שוליים==

קטגוריה:שדרני רדיו ישראלים
קטגוריה:סגל גלי צה"ל
קטגוריה:כתבים צבאיים ישראלים
קטגוריה:סגל במחנה
קטגוריה:מגישי ציפורי לילה
קטגוריה:סגל תאגיד השידור הישראלי - הנהלה ודיגיטל
קטגוריה:בוגרי בית ספר היובל (רעננה)
קטגוריה:בוגרי אורט שפירא (כפר סבא)
קטגוריה:ישראלים שנולדו ב-1976